Uche Mac-Auley

Uche Mac-Auley (tí àbísọ rẹ̀ jẹ́ Uchechukwu Nwaneamaka ) tí a mọ̀ tẹ́lẹ̀ bi Uche Obi Osotule jẹ́ gbajúgbajà òṣèré, ònkọ̀wé, olóòtú sinimá àgbéléwò ọmọ orílẹ̀-èdè Nàìjíríà.

 Ìbẹ̀rẹ̀ ayé àti ẹ̀kọ́ rẹ̀ 
Mac-Auley wá láti Ìpínlẹ̀ Dẹ́ltà ní Nàìjíríà. Àwọn òbí Mac-Auley jẹ́ olùkọ́ tí wọ́n sì maá n ṣiṣẹ́ káàkiri. Nítorí ìdí èyí, Mac-Auley kò gbé lójú kan fún ìgbà pípẹ́. Èyí mú kí Mac-Auley lọ sí ọ̀pọ̀lọpọ̀ ilé-ìwé alákọ̀ọ́bẹ̀rẹ̀ ṣùgbọ́n ó padà parí ní ilé-ìwé Osoro Primary School, ó sì lọ sí Anglican Girls Grammar School àti Idia College fún ètò-ẹ̀kọ́ girama rẹ̀. Mac-Auley gba oyè-ẹ̀kọ́ nínu ìmọ̀ èdè Gẹ̀ẹ́sì láti ilé-ẹ̀kọ́ gíga Delta state university.

 Iṣẹ́ rẹ̀ 
A lè ṣàpèjúwe Mac-Auley bi gbajúgbajà òṣèré àti ọ̀kan nínu àwọn ẹni ìṣáájú ní agbo eré sinimá ti Nàìjíríà.  Mac-Auley   ṣe àkọ́kọ́ ìfihàn rẹ̀ lágbo eré sinimá ti Nàìjíríà pẹ̀lú kíkópa gẹ́gẹ́ bi "Nkemji" nínu eré tẹlifíṣọ̀nù kan ti ọdún 1991 tí a pe àkọ́lé rẹ̀ ní Checkmate, èyítí  Amaka Igwe ṣe àgbékalẹ̀ àti dídarí rẹ̀, ní àjọṣepọ̀ pẹ̀lu àwọn òṣèré Nollywood bíi Richard Mofe-Damijo, Norbert Young, Francis Agu, Bimbo Manuel, Kunle Bamtefa, àti Binta Ayo Mogaji. Mac-Auley ní ìsinmi ọlọ́jọ́gbọọrọ nídi iṣẹ́ òṣèré láti máa kọ ìwé ìtán fún àwọn ọmọdé, ṣùgbọ́n ó padà sí ìdí iṣẹ́ òṣèré ní ọdún 2016 nígbàtí ó kópa nínu fíìmù kan tí àkólé rẹ̀ jẹ́ Mid-Life.

Yàtò sí ṣíṣe iṣẹ́ òṣèré, Mac-Auley tún jẹ́ ònkọ̀tàn àti agbéréjáde, ó sì ti ní lórúkọ rẹ̀, àwọn fíìmù bíi; Dangerous Twins, Sins of my Mother àti In a Lifetime.

 Ọ̀rọ̀ ayé rẹ̀ 
Mac-Auley ti ṣe ìgbeyàwó lẹ́ẹ̀mejì ri. Ní àkọ́kọ́ pẹ̀lú olóòtú Obi Osotule, ẹnití ó pàdé ní ọdún 1993 nígbà tí wọ́n fi ń gbaradì fún eré Unforgiven Sin. Mac-Auley padà wá pínyà pẹ̀lú Obi Osotule ní ọdún 2002 kí ó tó wá fẹ́ Solomon Mac-Auley ní ọdún 2006.

Orúkọ tí Mac-Auley ń lò tẹ́lẹ̀ nígbà tí Osotule síì jẹ́ ọkọ rẹ̀ ni “Uche Osotule” ṣùgbọ́n lẹ́hìn tí ó fẹ́ ọkọ míràn, ó yí orúkọ rẹ̀ padà sí “Uche Mac-Auley” láti máa jẹ́ orúkọ ọkọ rẹ̀ tuntun.

 Àwọn àṣàyàn eré rẹ̀ 

 5th Floor (2017) 
 Mid Life (2016)
 Images in the Mirror (2004) 
 Saving Alero (2001)
 Thunderbolt: Magun (2001)
 Obstacles (1998)
 Another Love (1996)
 Unforgiven Sin (1993)
 Checkmate (1991) 

 Àwọn ìtọ́kasí 

Ẹ̀ka:Àwọn ènìyàn alààyè
Ẹ̀ka:Àwọn òṣeré ará Nàìjíríà
Ẹ̀ka:Ọdún ọjọ́ìbí kòsí (àwọn ènìyàn alààyè)